钦定古今图书集成/明伦汇编/人事典/第074卷 > 《短歌行》晋·傅休奕
## 钦定古今图书集成/明伦汇编/人事典/第074卷 > 《短歌行》晋·傅休奕

长安高城，层楼亭亭。干云四起，上贯天庭。蜉蝣何整，
行如军征。蟋蟀何感，中夜哀鸣。蚍蜉愉乐，粲粲其荣。
寤寐念之，谁知我情？昔君视我，如掌中珠。何意一朝，
弃我沟渠？昔君与我，如影如形。何意一去，心如流星。
昔君与我，两心相结。何意今日，忽然两绝。